Document ID: 31978L0665

Komisijas Direktīva 78/665/EEK
(1978. gada 14. jūlijs),
ar ko tehnikas attīstībai pielāgo Direktīvu 70/220/EEK par dalībvalstu tiesību aktu tuvināšanu attiecībā uz pasākumiem, kas jāveic, lai novērstu gaisa piesārņošanu, kuru rada gāzu izplūde no mehānisko transportlīdzekļu dzirksteļaizdedzes motoriem
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes Direktīvu 70/156/EEK (1970. gada 6. februāris) par dalībvalstu tiesību aktu tuvināšanu attiecībā uz mehānisko transportlīdzekļu un to piekabju tipa apstiprinājumu [1], kurā grozījumi izdarīti ar Pievienošanās aktu, jo īpaši tās 11., 12. un 13. pantu,
ņemot vērā Padomes Direktīvu 70/220/EEK (1970. gada 20. marts) par dalībvalstu tiesību aktu tuvināšanu attiecībā uz pasākumiem, kas jāveic, lai novērstu gaisa piesārņošanu, kuru rada gāzu izplūde no mehānisko transportlīdzekļu dzirksteļaizdedzes motoriem [2], kurā grozījumi izdarīti ar Pievienošanās aktu, jo īpaši tā 5. pantu,
tā kā pirmā Eiropas Kopienas vides rīcības programma, kas ir apstiprināta 1973. gada 22. novembrī, noteica, ka direktīvas var grozīt, lai ņemtu vērā jaunāko zinātnes attīstību, precīzāk, to, kas attiecas uz gaisa piesārņošanu ar gāzēm no dzirksteļaizdedzes motoriem;
tā kā Direktīvā 70/220/EEK ir noteikti maksimālie robežlielumi oglekļa oksīdam un nesadegušiem ogļūdeņražiem, ko izdala mehanizētu transportlīdzekļu dzirksteļaizdedzes motori; tā kā šos robežlielumus sākotnēji samazināja ar Padomes 1974. gada 28. maija Direktīvu 74/290/EEK [3], un pievienoja slāpekļa oksīda emisiju robežlielumus ar Komisijas 1976. gada Direktīvu 77/102/EEK [4];
tā kā saskaņā ar sabiedrības veselības un vides prasībām vajadzīga tālāka šo robežlielumu īstermiņa samazināšana; tā kā tehnikas sasniegumi motoru konstrukcijā ļauj veikt šāda veida samazināšanu, neesot pretrunā ar Kopienas politikas mērķiem citās jomās un jo īpaši racionālas enerģijas izmantošanas jomā;
tā kā šajā direktīvā paredzētie pasākumi ir saskaņā ar atzinumu, ko sniegusi Komiteja, kas atbild par to, kā tehnikas attīstībai pielāgot direktīvas, kuru mērķis ir atcelt tehniskos šķēršļus mehānisko transportlīdzekļu tirdzniecības nozarē,
IR PIEŅĒMUSI ŠO DIREKTĪVU.
1. pants
Ar šo saskaņā ar šīs direktīvas pielikumu groza I, II, III, V un VII pielikumu Direktīvā 70/220/EEK, kurā grozījumi izdarīti ar Direktīvu 74/290/EEK un Direktīvu 77/102/EEK.
2. pants
1. No 1979. gada 1. aprīļa, pamatojoties uz iemesliem, kas saistīti ar piesārņojumu ar gāzēm no motoriem, dalībvalstis:
- neatsakās piešķirt EEK tipa apstiprinājumu vai izdot Direktīvas 70/156/EEK 10. panta 1. punkta pēdējā ievilkumā minētos dokumentus, vai piešķirt dalībvalsts tipa apstiprinājumu kādam transportlīdzekļa tipam un
- neaizliedz šādu transportlīdzekļu nodošanu ekspluatācijā,
ja šāda tipa transportlīdzekļa vai šādu transportlīdzekļu gāzveida piesārņotāju emisijas līmenis atbilst prasībām Direktīvā 70/220/EEK, kurā jaunākie grozījumi izdarīti ar šo direktīvu.
2. No 1979. gada 1. oktobra dalībvalstis:
- vairs neizdod Direktīvas 70/156/EEK 10. panta 1. punkta pēdējā ievilkumā paredzēto dokumentu attiecībā uz transportlīdzekļu tipu, kura gāzveida piesārņotāju emisiju līmenis neatbilst prasībām Direktīvā 70/220/EEK, kurā jaunākie grozījumi izdarīti ar šo direktīvu;
- var atteikties piešķirt dalībvalsts tipa apstiprinājumu attiecībā uz transportlīdzekļa tipu, kura gāzveida piesārņotāju emisiju līmenis neatbilst prasībām Direktīvā 70/220/EEK, kurā jaunākie grozījumi izdarīti ar šo direktīvu.
3. No 1981. gada 1. oktobra dalībvalstis var aizliegt nodot ekspluatācijā transportlīdzekļus, kuru gāzveida piesārņotāju emisiju līmenis neatbilst prasībām Direktīvā 70/220/EEK, kurā jaunākie grozījumi izdarīti ar šo direktīvu.
4. Līdz 1979. gada 1. janvārim dalībvalstīs stājas spēkā prasības, kas jāizpilda, lai ievērotu šo direktīvu, un par to tās nekavējoties informē Komisiju.
3. pants
Šī direktīva ir adresēta dalībvalstīm.
Briselē, 1978. gada 14. jūlijā

Labels: 7
8
15
20